1Cwaj yin quiwetamaj na chi lic quin tij in 'ij che in chac, tobal iwe yix, xak tobal que i kachalal chila pa tinimit Laodicéa, xak tobal que ni'pa i kachalal chi c'a maja caquetamaj in wach. 2Queje ile quin 'ano, yabal re u cowil qui c'ux, xak tobal que chi xak jun qui nojbal chiquiwach rumal i c'axnabal qui c'ux. Cwaj yin lic quiqui ta u be wach u ch'obom li Dios chi c'a te u 'alijinsam, man ca cowir na mas u cubibal qui c'ux che. Ile chi u 'alijinsam are i 'elbal chi sak rumal i Crísto. 3Xa rumal i Crísto caka rik i ka no'oj chi lic katzij; xa rumal ire caka ta u be i mer sak laj tzij. 4Iri quin bij pan chiwe, man 'utz mi jun quix u t'or ru' chom laj tak tzij. 5Yin, naj in 'o wi chiwe, xui-ri in no'oj chila 'o wi iwu'. Quin quicotic man quix tijin chu 'anic pacha i usuc', xak lic jiquil i c'ux che i Crísto. 6Yix 'ut, i jachom chic iwib che i Kajwal Jesucrísto; chix 'ol 'uri junam che ire. 7Queje pacha jun che' naj 'enak i ra' pa jyub, xak queje chi 'ana yix che i Crísto pi c'ux; chi bisoj u jicbaxic iwib che ire pacha i c'ut-tal chiwe, xak chi c'amwaj chi tioxij che i Dios lic ronojel i c'ux. 8Chi 'ana cwent iwib, mix terej chiquij ique chi cacaj to' quix qui t'or ru' tak i qui nojim ique, ru' tak i qui c'utunic chi n-tu chac. Wach i quiqui c'ut ique, xa re u wach i jyub ta'aj, to' qui nojim i ujer tak winak, n-petnak ta ru' i Crísto. 9Mi ya chique quix qui t'oro, man ronojel ni'pa i 'o che i Dios xak 'o che i Crísto, 10y yix, xak 'o re i Dios chiwe man ix 'o che i Crísto. Are ire chi 'o piquiwi conojel i je 'o pa tewal chi nim qui cho'ab, xak i nimak qui patan. 11Yix ix 'o chic che i Crísto, rumal-i que'el chiwe pacha 'antal chic i retal circuncision que i aj Israel winak che i ch'acul. Xui-ri, i retal chi 'antal chiwe rumal i Crísto n-che ti ch'acul cojtal wi, are che i nojbal, che i c'ux, cojtal wi. I mal laj tak i nojbal re ujer ya 'elsam chic chiwe rumal i Crísto. Are i retal-le chi u 'anom ire chiwe. 12Yix, are xkajsax ya piwi, xe'elok chi junam xix muksax ru' i Crísto, xak junam xix walijsax chic ru' che i c'aslemal c'ac'. Queje ile xe'elok rumal u cubibal i c'ux che u cho'ab i Dios chi xu c'unsaj sak chuwach i Crísto chiquixol i camnak. 13Yix, ujer, ix camnak te chuwach i Dios rumal i mac, xak rumal n-ti retal circuncision che i ch'acul, man n-ix ta aj Israel winak. Xui-ri, wo'or 'o chic i c'aslemal junam ru' i Crísto, yatal chiwe rumal i Dios. Ire u cuyum chic ronojel ni'pa i ka mac. 14Yoj ujer, 'o te i tojbal mac pakawi, man n-xka coj ti 'atbal tzij re i Dios chi tz'ibtalic; xui-ri, i Dios xresaj i ka c'as chikij, lic xu chup u wach, are xcam i Crísto chuwach cruz. 15Are xu 'an i Crísto ile, xresaj qui cho'ab i je 'o pa tewal chi nimak qui patan, chilam i je pacha rey chi n-que 'alijin taj; xu kajsaj qui 'ij chiquiwach conojel i winak, xe resaj che i qui patan rumal u camic chuwach i cruz. 16Rumal ile chi u 'anom i Dios chake, mi coj retalil chique i quiqui tzucuj i mac rumal wach tak i qui tijo, wach tak i qui tu'u. Xak we 'o tak i quix qui ch'ach'a we n-qui coj tu 'ij tak i nima'ij, tak i uxlambal 'ij, tak i rajlajbal ic'; mi ya i xiquin chu tayic ile. 17Ronojel ile n-ta chic u chac, xa are pacha u ninox jun winak chi coc lok. Wach tak i qui tijo, wach tak i nima'ij qui cojo, xa pacha ninox; jun ninox ca sachic are ca c'un i mer winak. Queje ile xsach i ujer tak costúmbre are xc'un i Crísto. 18Mi ya i xiquin chique tak i quiqui bij chi xa ix sachnak; mokxa qui sach i sipon cumal, chi nabe chiwach. Ique quiqui 'an pen u 'onquil chi n-quiqui 'an ta nimak che quib; xak lic quiqui coj qui 'ij i ángel. Ique quiqui min quib chu bixquil tak i n-quilom tu wach, xak qui 'anom nim che quib rumal wach tak i qui ch'obom piqui nojbal ique. 19Queje ile que tijin chu 'anic, man xqui jec' quib ru' i Crísto. Are ire are i ka jolom yoj; rumal ire, ca tijin ka tz'akatic yoj chi oj u ch'acul. Rumal ire xak jun ka wach, pacha craj i Dios; coj e'elok pacha jun ch'aculaj, lic q'uitsam bien, lic u chapom rib ru' u gonsil, xak ru' i riboch'il. 20Yix ya xix cam ru' i Crísto, rumal-i, ni'pa i to' petnak piqui nojbal i winak, n-ta chic re chiwe. ¿Wuchac 'ut, c'a qui ya iwib pu'ab i qui nojbal i to' je re u wach i jyub ta'aj? Yix, ix n-ta chic pu'ab wach tak i quiqui bij ique. 21Quiqui bij ique: "Mi yinya ile," xak "Mi tij ile," xak "Mi chap ile ru' i 'ab," que cha. 22Yix, mi coj retalil che i quiqui bij-le, man to' tzij, xa ru' winak petnak wi i c'utunic-le. I awas tak cos-le chi quiqui bij ique, lic n-tu 'ij; we qui tijo, xa ca sachic, n-ta jun c'ax co'on chiwe. 23Ni'pa i c'utunic chi quiqui bij ique, chom u tayic, péro n-tu chac. Chom quiqui ta i winak are quiqui bij i je t'oronel-le chi 'o u chac caka coj qui 'ij i ángel; xak quiqui bij chi 'o u chac n-caka 'an ta nimak che kib; xak quiqui bij chi 'o u chac caka 'an c'ax che i ka ch'acul. Queje qui c'utunic ile, xui-ri, i qui c'utunic-le n-que u to ti winak chu jeq'uic quib che i mal laj tak qui rayijbal.
COLOSENSES 2